26. schôdza NR SR - 1.deň - B. popoludní
Dátum: 2013-10-24
Poslanec: Valocký, Jozef (SMER - SD)
Druh vystúpenia: Vystúpenie v rozprave

316. Vážená pani predsedajúca, vážená pani ministerka, vážené kolegyne, kolegovia, predkladateľ, spravodajca, dovoľte mi, aby som vystúpil krátko a výstižne a moju rozpravu by som chcel rozdeliť do niekoľkých takých sekcií. V prvej by som chcel povedať trošku odbornejšie. To znamená, že na Slovensku máme 273 staníc rýchlej zdravotníckej a lekárskej služby. Toto sú stanice, ktoré vytvárajú sieť a táto sieť slúži na záchranu života, aby do 10 až 12 minút táto rýchla lekárska pomoc bola na mieste tam, kde je potrebná. Toto je gro záchranného systému. A kto trošku, a to mi aj pán predkladateľ dá za pravdu, kto pozná, čo je to zdravotnícka helikoptéra, že tam sedí jeden lekár, jedno lôžko, a lekár môže maximálne dať tam nejakú infúziu. Ale keď príde dobre vybavená sanitka, ktorých máme 273 bodov na Slovensku, tak vedia poskytnúť komplexnejšiu záchrannú starostlivosť ako letecká záchranná služba. Keď hovoríme a obviňujeme pani ministerku, že boli tu také nesúrodé prejavy, ktoré absolútne boli inkoherentné, obviňujeme ministerku z toho, že nebola zabezpečená rýchla zdravotníctva letecká alebo aká pomoc. Bola zabezpečená. Áno, neboli dva body zatiaľ vysúťažené, v čom máte pravdu, ale päť helikoptér bolo pripravených vzlietnuť kedykoľvek. Helikoptéry záchranné lietajú obyčajne do priestorov, kde sa nedostávajú vozidlá. To znamená do hôr, na lyžiarske svahy a do niektorých priestorov, kde vozidlo nemôže prísť. Keď, a zase sa obrátim na predkladateľa, pretože je lekár, každý z nás, kto je lekár, vie, že ak chceme niekde previezť nejakého pacienta alebo pacientku, tak to sa nedeje v minúte. Prebieha nejaký proces, prebieha nejaké objednanie nejakého prostriedku, či je to už leteckej, alebo RZP, a v tomto prípade zvolil primár vozidlo, ktoré stálo v jeho sídle nemocnice. RZP body sú rozdelené, aj LRP body, tak, aby, myslím si, teraz možno ma pani ministerka opraví, myslím si, do 15 alebo do 25 minút, aby bol z nejakého miesta dovezený pacient do zariadenia, ktoré je schopné mu poskytnúť traumatologickú alebo inú pomoc. Čiže chcel by som povedať. Vrtuľník bol, áno, nebol v Bratislave a nebol v Trenčíne. Ale vrtuľník bol. Predpokladám, keby aj vrtuľník letel či už z Trenčína, alebo z Bratislavy, určite podľa mojej mienky, keďže sa primár rozhodoval v nejakých 10 minútach podľa toho, čo sme videli na prieskume na ministerstve zdravotníctva, určite zvolil podľa môjho názoru dobrú cestu, že išla vozidlom. Lebo neskoršie pravdepodobne by došla vrtuľníkom, aj keby bol v Bratislave, aj keby bol v Trenčíne. Hovoríme, že nespájame odvolanie pani ministerky so smrťou. Spájame. Pán Galko, ja keď som si vypočul váš prejav, ja by som mal na vás otázku. Vy ste nevystúpil pod vplyvom nejakých návykových látok teraz? Ak áno, tak mi dajte potom odpoveď. Píšete alebo hovoríte, "absentovala akákoľvek ľútosť". Veď ľútosť má predsa každý. Snáď chcete povedať, že pani ministerka nemá ľútosť nad tým, že niekto zomrel? A to ani nevieme, či tá daná pacientka nemala napríklad zranenia, ktoré neboli zlučiteľné so životom. To nám povie až správa Úradu pre dohľad nad zdravotnou starostlivosťou. Viete, také obviňovania, ako použil pán poslanec Galko, že sme sa nezastali ministerky, že sme nejakí slabosi, že sme sa dostali do nejakých pliev, do nejakého zrna alebo do voľačoho, čo žerú nejaké svine alebo niečo podobné. Pán poslanec, ja si myslím, že vy ste hanbou SaS. Ak to SaS-ka pochopí, jediný, podľa môjho názoru, kto hanbou nie je, je pán bývalý exminister Mihál. Takže to je moja odpoveď na vás, čo ste tu diskutovali v tom predošlom extempore. Hovorili ste, spackaný tender. Aký spackaný tender? Tender prebehol. Áno, štyri dni, lebo päť dní po termíne... (Reakcia z pléna.) Prosím? (Reakcia z pléna.) Ale hovoril pán poslanec, že bol spackaný tender. Spackaný tender nebol. Tender prebehol normálne... (Prerušenie vystúpenia predsedajúcou.) Zmajkovičová, Renáta, podpredsedníčka NR SR 317. Pani poslankyňa, poprosím vás, nie je tu diskusia. Valocký, Jozef, poslanec NR SR 318. Áno. Potom ste povedali, že "nespájame to so smrťou, ale pacientka nedostala šancu na záchranu života". Veď toto, čo ste povedali, je absolútne klamstvo. Povedali ste, pán poslanec Mikloš, že v civilizovaných krajinách ministri berú politickú zodpovednosť za smrť, keď sa stane u vojakov, u nejakých iných rezortných ministrov. A mal by som takú otázku, že - a za čo berie zodpovednosť minister financií? Lebo tomu sa v podstate žiadny smrteľný úraz nemôže stať, lebo nič nestavia, len narába s papiermi a financiami. Čiže potom je... (Reakcia z pléna.) Potom je najlepšie asi byť ministrom financií, lebo ten sa nebude musieť vzdať nikdy. Dobre. Chcem zodpovedne povedať, ešte keď využijem trošičku minútku, na pána poslanca, sa pýtal Hraško, čo urobila pani ministerka, ako sa kradne. Tak napríklad od júla 2012 vznikol nový prerozdeľovací systém. Je to komplikované vysvetľovať. Aj nový prerozdeľovací systém, ktorý vytiahol práve zo súkromných zdravotných poisťovní 38 mil. euro. Lebo teraz idú peniaze za chorým pacientom a vtedy išli peniaze len za korpusom, teda za jednotlivým pacientom. (Potlesk.) Čiže len to napríklad urobila pani ministerka, keď ste povedali, že neurobila nič a že sa tu rozkráda, ja neviem, čo všetko. Myslím si, že odvolávanie pani ministerky zdravotníctva, na to má opozícia právo, ja sa kolegom nedivím, že predkladajú tento návrh, lebo robili sme to aj my, ale myslím si, pán predkladateľ, že mohli ste si zvoliť inú, väčšiu, nejakú lepšiu kauzu, lebo skutočne toto kauza nie je. Ďakujem pekne. (Potlesk.)